समाचार एजेंसी पीटीआई के मुताबिक इस कथित धमकी पर टिप्पणी देते हुए नीतीश कुमार ने कहा कि उन्हें बिहार दिवस के आयोजन में भाग लेने से कोई भी रोक नहीं सकता और उन्हें मुंबई जाने के लिए किसी 'वीजे' की ज़रुरत नहीं है.सोमवार शाम को नीतीश कुमार से मीडिया में छपी उन रिपोर्टों के बारे में पूछा गया जिसमे राज ठाकरे के नेतृत्व वाली महाराष्ट्र नवनिर्माण सेना की ओर से कथित रूप से बिहार दिवस के मुंबई आयोजन पर रोक लगाने की बात कही गई थी.नीतीश कुमार ने जवाब दिया, "मेरे वहां जाने में कोई रुकावट नहीं है. मैं देश के किसी भी हिस्से में जा सकता हूँ और मुझे इसके लिए वीजा लेने की ज़रुरत नहीं है. मैं जा रहा हूँ."   नीतीश कुमार ने इस बात पर भी जोर दिया कि मुंबई में रहने वाले बिहार के निवासियों को अपना संदेश ज़रूर देंगे.बिहार से मुंबई जाकर काम करने वाले मजदूरों की एक संस्था ने 15 अप्रैल को एक सामाजिक और सांस्कृतिक कार्यक्रम में हिस्सा लेने के लिए न्योता दिया है जिसमे भाग लेने के लिए नीतीश कुमार मुंबई जाने की मंशा रखते हैं.बिहार राज्य की स्थापना के सौंवी वर्षगाँठ के आयोजन के सिलसिले में देशभर में ऐसे कई कार्यक्रम आयोजित किए जा रहे हैं.समाचार एजेंसी पीटीआई के मुताबिक़ एमएनएस ने नीतीश कुमार के इस बयान को कडवे अंदाज़ में ही लिया है.हालांकि महाराष्ट्र नवनिर्माण सेना के किसी भी नेता ने अभी तक आधिकारिक तौर पर इस यात्रा और आयोजन का विरोध नहीं किया है लेकिन मीडिया में आ रहीं ख़बरों के मुताबिक पार्टी इस पर गंभीरता से विचार कर रही है.